
Avram Iancu a văzut lumina zilei în localitatea Vidra de Sus, în anul 1824 şi a trecut la cele veşnice în Ţebea, la 10 septembrie 1872. A fost avocat român transilvănean şi a fost unul dintre conducătorii Revoluţiei de la 1848 – 1849 din Transilvania.

S-a născut în Munţii Apuseni într-o familie de moţi înstăriţi. Tatăl său, Alexandru Iancu, a fost pădurar, apoi jude dominal. Având o situaţia materială bună, a urmat clasele elementare la Poiana Vadului şi Abrud, gimnaziul inferior la Zlatna, iar gimnaziul superior la Liceul Piarist din Cluj. Începând cu anul 1844 a urmat Facultatea de drept din Cluj. Din anul 1846 a devenit cancelarist la Târgu Mureş. Îşi ia examenul de avocat în 1848.

În preajma izbucnirii revoluţiei făcea parte dintre fruntaşii intelectualităţii româneşti transilvănene, luptătoare pentru emancipare socială şi naţională. A fost unul dintre iniţiatorii şi organizatorii adunărilor de la Blaj din 30 aprilie, 15 – 17 mai şi 15 – 23 septembrie 1848 şi conducătorul cetelor înarmate de ţărani şi de mineri din Munţii Apuseni, în rândurile cărora şi-a câştigat o mare popularitate.

Ridicarea ţărănimii la luptă şi dezbinarea forţelor revoluţionare române şi maghiare au fost determinate de nepunerea în practică a legii care privea iobăgia, refuzul guvernului revoluţionar ungar de a acorda libertăţi naţionale românilor şi votarea unirii Transilvaniei cu Ungaria la Dieta din Cluj. Revoluţia urmărea în genere rezolvarea problemei sociale şi a celei naţionale. Avram Iancu a devenit conducătorul oştii ţărăneşti antirevoluţionare. În fruntea acestei oşti şi în colaborare cu autorităţile militare austriece a organizat apărarea în Munţii Apuseni şi a respins numeroasele atacuri ale trupelor revoluţionare maghiare, superioare ca număr şi ca armament, câştigându-şi renumele de ,,Craiul munţilor”.
Pe 4 mai 1849 a dat o nouă organizare civilă Munţilor Apuseni. În vara anului 1849 a efectuat o şedere de 10 luni la Viena, unde a ţinut legătura cu autorităţile imperiale austriece. 

Luptele din Munţii Apuseni slăbiseră atât forţele revoluţionare ale maghiarilor cât şi pe cele ale românilor. Armata ţaristă, chemată în ajutor de împăratul Austriei, Franz Joseph, a înfrânt armata revoluţionară maghiară la Sighişoara. Copleşite de armatele austriece şi de cele ruseşti, trădate de unii generali, trupele revoluţionare maghiare au capitulat la Şiria, pe 13 august 1849.

În anul 1852, tânărul împărat Franz Joseph a întreprins o vizită în Transilvania, agenda călătoriei fiind stabilită de Felix Schwarzenberg, guvernatorul Marelui Principat al Transilvaniei. La cererea lui Avram Iancu, împăratul a modificat traseul vizitei, a mers în Munţii Apuseni, a prânzit la Găina, a trecut prin Vidra şi a înnoptat pe 21 iunie 1852 la Câmpeni. Avram Iancu s-a prezentat seara târziu la cartierul împăratului, după ce acesta se culcase, obosit de călătorie. Nemulţumit că nu este primit în audienţă, Avram Iancu a iscat o altercaţie cu şeful de cabinet al împăratului, motiv pentru care a fost dat afară de jandarmi. Ulterior, a refuzat să primească decoraţia acordată de împărat pentru meritele sale în timpul luptelor contra revoluţionarilor maghiari. Începând cu anul 1852 şi-a pierdut minţile.
S-a stins din viaţă la 10 septembrie 1872, la Baia de Criş, fiind îngropat la Ţebea, judeţul Hunedoara, lângă ,,Gorunul lui Horea”.

Andrei Mureşanu (n. 16 noiembrie 1816 – d. 12 octombrie 1863) a fost poet şi revoluţionar român din Transilvania.

S-a născut la Bistriţa, într-o familie de ţărani. A studiat filozofia şi teologia la Blaj, a fost profesor la Braşov, începând cu 1838. A început să publice poezie în revista ,,Foaia pentru minte, inimă şi literatură”.

A fost printre conducătorii Revoluţiei de la 1848, participând în delegaţia Braşovului la întrunirea de la Blaj din mai 1848. Poemul său ,,Un răsunet”, scris la Braşov pe melodia anonimă a unui vechi imn religios (,,Din sânul maicii mele”), a devenit imn revoluţionar – a fost numit de Nicolae Bălcescu ,,Marseilleza românilor”. Din 1990, el a devenit imnul României.

După revoluţia de la 1848, Mureşanu a muncit ca traducător la Sibiu, a publicat în revista ,,Telegraful Român”, operele sale având tentă patriotică şi de protest social. În 1862, poeziile sale au fost adunate într-un volum. Având sănătatea precară, a murit în Braşov, în 1863.

Andrei Mureşanu s-a născut la 16 noiembrie 1816, în oraşul Bistriţa. Părinţii poetului erau oameni simpli. Tatăl, Teodor, ţinea în arendă, la Bistriţa, o moară de argăsit scoarţă, care abia asigura existenţa familiei relativ numeroasă: soţia şi trei copii. Casa în care locuiau era compusă dintr-o singură chilie ceva mai largă şi o tindă. Câţiva ani după naşterea poetului, tatăl moare strivit de un car de argăseală. Întreaga greutate a întreţinerii celor trei copii mici rămâne în seama mamei. Fraţii mai mari ai poetului, datorită greutăţilor materiale, nu mai pot urma la şcoli înalte, pentru a se califica în vreo profesie intelectuală. Unul a ajuns cântăreţ bisericesc, altul morar, ca şi tatăl. Singur poetul, ajutat de împrejurări şi de o înclinaţie deosebită pentru studii, a mers mai departe. Primele cunoştinţe le primeşte de la un bătrân grănicer, Dănilă Doboş, din Valea Rocnei.
În anul 1825 e primit ca elev la Şcoala normală săsească din Bistriţa, iar peste câţiva ani trece la Liceul piariştilor, din acelaşi oraş, făcându-se remarcat printre elevii cei mai buni. În 1832 vine la Blaj, unde e ajutat de profesorul Nicolae Marin şi unde studiază doi ani filosofia, apoi teologia. Aici îl are ca coleg de studenţie, cu câţiva ani mai mare, pe George Bariţ, organizatorul unei echipe teatrale, care dădea spectacole de teatru în limba română. Cu Bariţiu leagă o prietenie adâncă, prelungită apoi de-a lungul multor ani la Braşov.

Mediul cultural al Blajului, unde, pe lângă, spectacolele stângace date de diletanţi, un Timotei Cipariu, de pildă, scria versuri (Egloga, scrisă la 1832, e reprezentată la un spectacol în anul următor), va înrâuri pe fiul morarului din Bistriţa, stimulându-l pe calea lecturii şi a scrisului. Când George Bariţ părăseşte Blajul, preluând conducerea Şcolii române din Braşov, în anul 1837, se gândeşte să-l aducă de la Blaj şi pe Mureşanu. Întrucât poetul era încă student în ultimul an, Bariţiu îi obţine dispensa de a intra în învăţământ fără a-şi termina studiile. Astfel că în anul 1838, Mureşanu se stabileşte la Braşov, ca institutor la şcoala română, condusă de Bariţiu. Peste doi ani, în 1840, trece ca profesor la gimnaziul românesc, în care calitate funcţionează până în anul 1849. Paralel, el îşi începe colaborarea la gazetele lui Bariţ, ,,Foaie pentru minte…” şi ,,Gazeta de Transilvania”, cu poezii şi articole. În acest timp are prilej să cunoască o seamă de poeţi din Principate, pe Grigore Alexandrescu, Heliade, Bolliac, mai târziu pe Bolintineanu şi Alecsandri, care obişnuiau să vină vara, cum ne informează Bariţiu, la băi la Vâlcele, nu departe de Braşov. Acest contact cu poeţi deja consacraţi va stimula începuturile literare ale bardului ardelean, şi-l va influenţa în mod vizibil în creaţia sa poetică. 

Poezia sa e din ce în ce mai combativă, mai legată de frământările sociale ale poporului. La 1848 e printre fruntaşii revoluţiei. Cu acest prilej, scrie ,,Răsunetul”, care devine marşul revoluţionarilor români din Transilvania. În 1849, după înfrângerea revoluţiei, poetul trece în Muntenia, împreună cu Bariţiu, unde e luat prizonier de armata ţaristă şi dus până în Nordul Moldovei. La întoarcere se stabileşte ca funcţionar la Sibiu: ,,concepist guvernial” şi translator de limba română la Buletinul oficial al guvernului. Aici colaborează cu ziarul local ,,Telegraful român”, cu poezii şi un ciclu de articole nesemnate (Artile sau măiestriile cele frumoase, Romanul şi poezia lui, Romanul în privinţa muzicei, Romanul în privinţa picturei, Măiestria tiparului) care urmăreau iniţierea publicului cititor în diferite ramuri ale artei. Munca de contopist poetul o suportă greu. Câţiva ani el închină ode măgulitoare împăratului austro-ungar şu guvernatorului Transilvaniei. Treptat se însingurează. Rândurile scrise la 1855 fostului său profesor Simion Bărnuţiu, care-i propunea să vină la Iaşi, unde-i făcuse rost de o catedră, sunt ale unui decepţionat. ,,Domnul meu – spunea el – chemarea mea ar fi să mă cuprind cu Pegasul, aspirând la Olimp, şi ca să pot face aceasta bine, avem trebuinţă de câteva peregrinajuri pe la pământul cel clasic, iar nu să vând participii, sau, mai rău, să traduc guvernului meu hârtii ciocoieşti, pe care consorţii mei nu le vor, sau nu le pot descifra”.
Poetul continuă să scrie poezii patriotice, cu caracter protestatar. În ultimii ani ai vieţii traduce ,,Nopţile” lui Young, precum şi o bună parte a analelor lui Tacit. Cu ani în urmă scrisese şi o gramatică românească în limba germană. Manuscrisele acestor lucrări nepublicate nu s-au păstrat. La 1861 e pensionat, dar pensia dată de guvernul cezaro-crăiesc al Transilvaniei nu-i ajunge să-şi întreţină familia. La 1862 îşi tipăreşte în volum poeziile. Volumul cuprindea ce mai mare parte a poeziilor originale publicate de autor în presă, precum şi o parte din traduceri. Vânzarea cărţii i-ar fi adus, pe lângă o reconfortare morală, o oarecare înviorare în bugetul familiei. Dar cărţile se vând greu. Iacob Mureşanu face apeluri insistente către publicul român, în ,,Gazeta Transilvaniei”, de a-l ajuta pe poetul aflat în mizerie şi bolnav, cumpărându-i poeziile. Societatea ,,Astra” acordă lui Mureşanu un premiu de 50 de galbeni.
Peste un an, în noaptea de 11 spre 12 octombrie, poetul se stinge la Braşov, în sărăcie, ,,în urma unui morb nervos îndelungat”, cum se menţiona în anunţul mortuar publicat în ,,Gazeta Transilvaniei”, lăsând în urmă un băiat pe nume Gheorghe, elev în clasa a VII – a, o fetiţă de 11 luni, Eleonora şi pe soţia sa Suzana. Înmormântarea i-a fost cu pompă: a luat parte numeros public, profesorii şi tineretul şcolar din oraş, care însoţeau sicriul cu torţe şi decoruri.
